شه‌فه‌ق نیوز- نه‌عیم نه‌جه‌فی، چالاک کرماشانی،
ویدئۆوێ دا وه ده‌ر ک ده نامێ‌ بڕێ له مه‌لاگه‌یله‌ وه لایینداری له داعش و بوخت
کردن ئه‌ڶه هونه‌رمه‌نده‌یل و چالاکه‌یل کورد، بوختانبار کردگه.
ئه‌و ده ئی ویدئۆوه له دو که‌س، مه‌ڵا حه‌مید
فه‌ره‌جی ک ده سه‌پیه‌ڵ‌زه‌هاو مه‌لایه‌تی و پێشنمازی دکه‌ێ و مه‌لا ستار ویسی ده
جوانڕوو، نام بردگه.
ئه‌و وتگه ک فه‌ره‌جی چه‌ن وه‌خت پێش وتگه ک
هووز قه‌ڵخانی و یارسان کافره‌ن هه‌رچه‌ن وه لاده‌مێگه‌و چه‌نێ تر دۆمای ئه‌وه قسه‌گه‌ی
خوه‌ێ لڕانگه‌سه‌و و چوون‌چشتێ عوزرخوازی کردگه.
نه‌عیم وه‌یجووره وتگه ک مه‌لا ستاریش ک (حوسه‌ین
سه‌فامه‌نش)، گوورانی‌چڕ نامدار و خه‌یرخواز کرماشانی، کفرچییه ئوو وه لابه‌یتێ له
شێعره‌یلێ ک سه‌فامه‌نش خوه‌نییه‌سه‌ی ک یه‌کجوور ئارایه‌ی ئه‌ده‌بی ها له تێیا،
هشاره داگه و وتگه یه کفره ک نه‌عیمیش وه شوون قسه‌یله‌ێ خوه‌ێ ده وه‌ر ئه‌و وه‌ر
ئی ملا، وتگه: ئی مه‌لا یا هیچ‌مه‌زان و زانا نییه یا خوه‌ێ کردگه‌سه یام و مه‌زان
به‌شکه‌م وه‌ێ بوونه‌وه سه‌فامه‌نش له چه‌م وڵات بخرێ.
نه‌عیم وتگه بڕێ ده کرماشان و ئیلام، لاییندار
داعشن و بایه‌د نوای کار و بار ئاشکارا و پیه‌نامه‌یله‌یان بگرن، دوفێشتر تواێ نوای
ئایم کیشانێیان وه‌راو سه‌له‌فییه‌یله بگیردرێ.
نه‌جه‌فی ده دریژای قسه‌یله‌ێ خوه‌ێ وت: م دویشم
ئه‌یانه ئایم داعش و ته‌کفیرییه‌یل و بایه‌د ده‌وڵه‌ت ئێران نوایان بگرن وه ده‌سپێچ
م ئه‌ڕا راسی قسه‌گه‌م یه‌سه ک ئه‌و کابرایله تا ئێسه ئه‌ڕا دروویش بییه حه‌تتا یه‌کجاریش
نام داعش و ته‌کفیرییه‌یل تر وه گه‌ن نه‌هاوردنه و ئه‌ر م دروو دده‌م، ئه‌وان بیان
وه ده‌نگ به‌رزه‌و هه له‌و تریبوونه‌یله ک ها ده ده‌سێیان و ئازادانه گشت چشتێ دکه‌نه
مل هونه‌رمه‌نده‌یل و چالاکه‌یل کوردایه‌تی، بانگه‌وازی وڵات بکه‌ن ک بایه‌د ده
نوای داعش و ته‌کفیرییه‌یله بوسن و له گه‌نی ئه‌وانه بویشن ک ئه‌ر له‌ێ‌وا بکه‌ن
که‌سه‌یلێ جوور منیش دچیمنه پێشت سه‌رێیان نوێژ دکه‌یمن.
ئه‌وی ده دۆماقسه‌یله‌ی وتگه ئی ئایمه‌یله ک هه‌ڕه‌شه‌
وه چالاکه‌یل کورد دکه‌ن وه نام مه‌زهه‌ب، ده‌س‌نیشان کرد داعش و ئه‌ڵقاعده‌ن و بایه‌د
بزانن ک گشت خه‌ڵک کرماشان، چ شیعه و چ سونی و چ یارسان و چ هووز ئه‌هڵ هه‌ق و گشت
ئێڵ و هووزه‌یل کرماشانی وه هه‌ر دین و باوه‌ڕ و بنزار و زاراوه‌یلێ ک دیرن و یه،
ساڵان ساڵه وه خوه‌شی و برایه‌تی و دووسایه‌تی و ژن‌و‌ژنخواز و هامشوو دیرن وه‌گه‌رد
یه‌کتره‌کی، گووش له ئه‌وان نه‌دته‌کنن و ده نوایان دوسن و ئه‌یانه خاسه بزانن ک
له یه‌ولا ئیمه هه‌رچێ وه شاریاگ دکه‌ن دخه‌یمنه ده‌ر و ده وه‌ر ئه‌و وه‌رێیان دوسیمن
تا بویشیمن ئیلام و کرماشان مه‌یان یارگیری داعش و ته‌کفیری و تروریسته‌یله نییه و
کرماشانیش مووسڵ نییه ک بشێوننه‌ی و وڵات بکه‌ن وه ده‌یه‌ک‌بڕش.
خاسه بزانن ک تا ئێسه نه ئه‌و مه‌لایله خوه‌یان
و نه که‌سێ تر ئی قسه‌یل نه‌جه‌فییه وه دروو نه‌‌زانستگه، باوجی دۆمای قسه‌یله‌ی
ئه‌و ده بڕێ له شه‌واچه‌یل مه‌جازی وه‌یجووره‌یش وتریاگه ک داعش، بیین خوه‌ێ ده
کرماشان وه راس زانستگه.
